CELEX: 32019D0129(03)
Language: el
Date: 2019-01-24 00:00:00
Title: Εκτελεστική απόφαση της Επιτροπής, της 24ης Ιανουαρίου 2019, σχετικά με τη δημοσίευση στην Επίσημη Εφημερίδα της Ευρωπαϊκής Ένωσης της αίτησης για έγκριση τροποποίησης των προδιαγραφών προϊόντος η οποία δεν είναι ήσσονος σημασίας, σύμφωνα με το άρθρο 53 του κανονισμού (ΕΕ) αριθ. 1151/2012 του Ευρωπαϊκού Κοινοβουλίου και του Συμβουλίου όσον αφορά την ονομασία «Antequera» (ΠΟΠ)

29.1.2019   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  C 36/24
               
            
         ΕΚΤΕΛΕΣΤΙΚΗ ΑΠΟΦΑΣΗ ΤΗΣ ΕΠΙΤΡΟΠΗΣ
         της 24ης Ιανουαρίου 2019
         σχετικά με τη δημοσίευση στην Επίσημη Εφημερίδα της Ευρωπαϊκής Ένωσης της αίτησης για έγκριση τροποποίησης των προδιαγραφών προϊόντος η οποία δεν είναι ήσσονος σημασίας, σύμφωνα με το άρθρο 53 του κανονισμού (ΕΕ) αριθ. 1151/2012 του Ευρωπαϊκού Κοινοβουλίου και του Συμβουλίου όσον αφορά την ονομασία «Antequera» (ΠΟΠ)
         (2019/C 36/08)
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη τον κανονισμό (ΕΕ) αριθ. 1151/2012 του Ευρωπαϊκού Κοινοβουλίου και του Συμβουλίου; της 21ης Νοεμβρίου 2012, για τα συστήματα ποιότητας των γεωργικών προϊόντων και τροφίμων (1), και ιδίως το άρθρο 50 παράγραφος 2 στοιχείο α), σε συνδυασμό με το άρθρο 53 παράγραφος 2,
         Εκτιμώντας τα ακόλουθα:
         
                     (1)
                  
                  
                     Η Ισπανία υπέβαλε αίτηση για την έγκριση τροποποίησης, η οποία δεν είναι ήσσονος σημασίας, των προδιαγραφών προϊόντος «Antequera» (ΠΟΠ), σύμφωνα με το άρθρο 49 παράγραφος 4 του κανονισμού (ΕΕ) αριθ. 1151/2012.
                  
               
                     (2)
                  
                  
                     Σύμφωνα με το άρθρο 50 του κανονισμού (ΕΕ) αριθ. 1151/2012, η Επιτροπή εξέτασε την αίτηση και κατέληξε στο συμπέρασμα ότι πληρούνται οι όροι που προβλέπονται στον εν λόγω κανονισμό.
                  
               
                     (3)
                  
                  
                     Για να καταστεί δυνατή η υποβολή ένστασης σύμφωνα με το άρθρο 51 του κανονισμού (ΕΕ) αριθ. 1151/2012, η αίτηση για έγκριση τροποποίησης των προδιαγραφών προϊόντος η οποία δεν είναι ήσσονος σημασίας, σύμφωνα με το άρθρο 10 παράγραφος 1 πρώτο εδάφιο του εκτελεστικού κανονισμού (ΕΕ) αριθ. 668/2014 της Επιτροπής (2), καθώς και το τροποποιημένο ενιαίο έγγραφο και η παραπομπή στη δημοσίευση των σχετικών προδιαγραφών προϊόντος για την καταχωρισμένη ονομασία «Antequera» (ΠΟΠ) θα πρέπει να δημοσιευθούν στην Επίσημη Εφημερίδα της Ευρωπαϊκής Ένωσης,
                  
               ΑΠΟΦΑΣΙΖΕΙ:
         
            Άρθρο μόνο
            Η αίτηση για έγκριση τροποποίησης των προδιαγραφών προϊόντος η οποία δεν είναι ήσσονος σημασίας, σύμφωνα με το άρθρο 10 παράγραφος 1 πρώτο εδάφιο του εκτελεστικού κανονισμού (ΕΕ) αριθ. 668/2014, καθώς και το τροποποιημένο ενιαίο έγγραφο και η παραπομπή στη δημοσίευση των σχετικών προδιαγραφών του προϊόντος, για την καταχωρισμένη ονομασία «Antequera» (ΠΟΠ), παρατίθενται στο παράρτημα της παρούσας απόφασης.
            Σύμφωνα με το άρθρο 51 του κανονισμού (ΕΕ) αριθ. 1151/2012, η δημοσίευση της παρούσας απόφασης παρέχει το δικαίωμα ένστασης κατά της τροποποίησης που αναφέρεται στο πρώτο εδάφιο του παρόντος άρθρου, εντός τριών μηνών από την ημερομηνία δημοσίευσης της παρούσας απόφασης στην Επίσημη Εφημερίδα της Ευρωπαϊκής Ένωσης.
         
         
            Βρυξέλλες, 24 Ιανουαρίου 2019.
            
               
                  Για την Επιτροπή
               
               Phil HOGAN
               
                  Μέλος της Επιτροπής
               
            
         
         
            (1)  ΕΕ L 343 της 14.12.2012, σ. 1.
         
            (2)  Εκτελεστικός κανονισμός (ΕΕ) αριθ. 668/2014 της Επιτροπής, της 13ης Ιουνίου 2014, για τη θέσπιση κανόνων εφαρμογής του κανονισμού (ΕΕ) αριθ. 1151/2012 του Ευρωπαϊκού Κοινοβουλίου και του Συμβουλίου για τα συστήματα ποιότητας των γεωργικών προϊόντων και τροφίμων (ΕΕ L 179 της 19.6.2014, σ. 36).
      
      
         
            ΠΑΡΑΡΤΗΜΑ
            ΑΙΤΗΣΗ ΓΙΑ ΕΓΚΡΙΣΗ ΤΡΟΠΟΠΟΙΗΣΗΣ ΤΩΝ ΠΡΟΔΙΑΓΡΑΦΩΝ ΠΡΟΪΟΝΤΟΣ ΠΡΟΣΤΑΤΕΥΟΜΕΝΗΣ ΟΝΟΜΑΣΙΑΣ ΠΡΟΕΛΕΥΣΗΣ/ΠΡΟΣΤΑΤΕΥΟΜΕΝΗΣ ΓΕΩΓΡΑΦΙΚΗΣ ΕΝΔΕΙΞΗΣ Η ΟΠΟΙΑ ΔΕΝ ΕΙΝΑΙ ΗΣΣΟΝΟΣ ΣΗΜΑΣΙΑΣ
            
               Αίτηση για έγκριση τροποποίησης σύμφωνα με το άρθρο 53 παράγραφος 2 πρώτο εδάφιο του κανονισμού (ΕΕ) αριθ. 1151/2012
            
            
               «Antequera»
            
            
               Αριθ. ΕΕ: PDO-ES-00327-AM03 – 19.3.2018
            
            
               ΠΟΠ ( X ) ΠΓΕ ( )
            
            1.   Αιτούσα ομάδα και έννομο συμφέρον
            
            
                        Consejo Regulador de la Denominación de Origen Protegida «Antequera» [Ρυθμιστικό συμβούλιο της προστατευόμενης ονομασίας προέλευσης «Antequera»]
                     
                  
                        Carretera de Córdoba, S/N
                     
                  
                        29200 Antequera – Málaga
                     
                  
                        ESPAÑA
                     
                  
                        Τηλ. +34 952841451
                     
                  
                        Email: info@doantequera.org
                     
                  Το ρυθμιστικό συμβούλιο της προστατευόμενης ονομασίας προέλευσης «Antequera» είναι οργανισμός μη κερδοσκοπικού χαρακτήρα αναγνωρισμένος από την αρμόδια αρχή του κράτους μέλους ως όργανο διαχείρισης της ονομασίας προέλευσης· ο οργανισμός αυτός εκπροσωπεί τους παράγοντες που διαδραματίζουν σημαντικό ρόλο στην παραγωγή του προστατευόμενου προϊόντος και σέβεται τις αρχές της δημοκρατίας και της εκπροσώπησης των οικονομικών και τομεακών συμφερόντων που καλύπτει, αποδίδοντας ιδιαίτερη σημασία στα συμφέροντα της μειοψηφίας, καθώς τα διαφορετικά συμφέροντα εκπροσωπούνται με ισότιμο τρόπο.
            Επιπλέον, το ρυθμιστικό συμβούλιο διαθέτει νομική ικανότητα που του επιτρέπει να καταθέσει την παρούσα αίτηση τροποποίησης σύμφωνα με την εθνική νομοθεσία, και πιο συγκεκριμένα σύμφωνα με το άρθρο 13 παράγραφος 2 στοιχείο α) του νόμου 2/2011, της 25ης Μαρτίου 2011, σχετικά με την ποιότητα του αγροδιατροφικού και αλιευτικού τομέα στην Ανδαλουσία.
            2.   Κράτος μέλος ή τρίτη χώρα
            
            Ισπανία
            3.   Κεφάλαιο των προδιαγραφών προϊόντος που αφορά/-ούν η/οι τροποποίηση/-εις
            
            
                        —
                     
                     
                        ☐
                     
                     
                        Ονομασία του προϊόντος
                     
                  
                        —
                     
                     
                        ☒
                     
                     
                        Περιγραφή του προϊόντος
                     
                  
                        —
                     
                     
                        ☐
                     
                     
                        Γεωγραφική περιοχή
                     
                  
                        —
                     
                     
                        ☐
                     
                     
                        Απόδειξη της καταγωγής
                     
                  
                        —
                     
                     
                        ☐
                     
                     
                        Μέθοδος παραγωγής
                     
                  
                        —
                     
                     
                        ☒
                     
                     
                        Δεσμός
                     
                  
                        —
                     
                     
                        ☐
                     
                     
                        Επισήμανση
                     
                  
                        —
                     
                     
                        ☐
                     
                     
                        Άλλο [να προσδιοριστεί]
                     
                  4.   Τύπος τροποποίησης/-εων
            
            
                        —
                     
                     
                        ☒
                     
                     
                        Τροποποίηση των προδιαγραφών προϊόντος καταχωρισμένης ΠΟΠ ή ΠΓΕ η οποία δεν μπορεί να θεωρηθεί ήσσονος σημασίας κατά την έννοια του άρθρου 53 παράγραφος 2 τρίτο εδάφιο του κανονισμού (ΕΕ) αριθ. 1151/2012.
                     
                  
                        —
                     
                     
                        ☐
                     
                     
                        Τροποποίηση των προδιαγραφών προϊόντος καταχωρισμένης ΠΟΠ ή ΠΓΕ για την οποία δεν έχει δημοσιευθεί ενιαίο έγγραφο (ή ισοδύναμο έγγραφο) και η οποία δεν μπορεί να θεωρηθεί ήσσονος σημασίας σύμφωνα με το άρθρο 53 παράγραφος 2 τρίτο εδάφιο του κανονισμού (ΕΕ) αριθ. 1151/2012.
                     
                  5.   Τροποποιήσεις
            
            Το σημείο B.3) Φυσικοχημικά και οργανοληπτικά χαρακτηριστικά των ελαίων που περιλαμβάνεται στις προδιαγραφές, καθώς και το αντίστοιχο σημείο 3.2 του ενιαίου εγγράφου, έχουν τροποποιηθεί. Οι προδιαγραφές στις οποίες παραπέμπει ο σύνδεσμος που περιλαμβάνεται στο ενιαίο έγγραφο έχουν επικαιροποιηθεί.
            Η φυσικοχημική παράμετρος K270 (απορρόφηση στα 270 nm) τροποποιείται από 0,15 σε 0,18.
            Αιτιολόγηση: Κατά τη διάρκεια προηγούμενων περιόδων εμπορίας, διαπιστώθηκε ότι, όσο επισπεύδεται η συγκομιδή, καλλιεργητική πρακτική που εφαρμόζεται από τις επιχειρήσεις που είναι εγγεγραμμένες στην ΠΟΠ «Antequera» προκειμένου το παραγόμενο ελαιόλαδο να είναι περισσότερο φρουτώδες και καλύτερης ποιότητας, αυξάνεται, ελαφρώς, η τιμή του K270. Όσον αφορά τις υψηλές μέσες τιμές φρουτώδους, η παράμετρος K270 ανέρχεται στο ανώτατο όριο του 0,15 ή το υπερβαίνει, χωρίς ωστόσο να υπερβαίνει το όριο που ορίζει η ισχύουσα νομοθεσία.
            Γενικά, η παράμετρος K270 σχετίζεται με την οξειδωτική κατάσταση του ελαίου, αλλά διάφορες επιστημονικές μελέτες καταδεικνύουν ότι υπάρχει στενή σχέση μεταξύ της τιμής K270 και της φυσικής σύνθεσης του ελαιολάδου: τα έλαια που προέρχονται από την πιο πρώιμη συγκομιδή παρουσιάζουν σημαντικά υψηλότερες τιμές όσον αφορά την εν λόγω παράμετρο, γεγονός που μπορεί, ωστόσο, να οφείλεται στην παρουσία περισσότερων φαινολικών ενώσεων, των οποίων η απορρόφηση φτάνει σε μήκος κύματος 280 nm, στρεβλώνοντας, έτσι, τα δεδομένα. Παραδόξως, η παρουσία φαινολικών ενώσεων καθορίζει σε μεγάλο βαθμό τη σταθερότητα πριν από την οξείδωση και πολλές από τις αισθητηριακές ιδιότητες που χαρακτηρίζουν το παρθένο ελαιόλαδο.
            ΕΝΙΑΙΟ ΕΓΓΡΑΦΟ
            
               «Antequera»
            
            
               Αριθ. ΕΕ: PDO-ES-00327-AM03 – 19.3.2018
            
            
               ΠΟΠ ( X ) ΠΓΕ ( )
            
            1.   Ονομασία
            
            «Antequera»
            2.   Κράτος μέλος ή τρίτη χώρα
            
            Ισπανία
            3.   Περιγραφή του γεωργικού προϊόντος ή του τροφίμου
            
            3.1.   Τύπος προϊόντος
            
            Κλάση 1.5. Έλαια και λίπη (βούτυρο, μαργαρίνη, λάδι κ.λπ.)
            3.2.   Περιγραφή του προϊόντος για το οποίο ισχύει η ονομασία υπό 1
            
            Εξαιρετικό παρθένο ελαιόλαδο το οποίο λαμβάνεται από τον καρπό ελαιοδέντρων (Olea europea L.), παράγεται αποκλειστικά με φυσικές ή μηχανικές διεργασίες σε θερμοκρασία που δεν αλλοιώνει τη φυσική χημική σύσταση του ελαιολάδου, και διατηρεί τη γεύση, το άρωμα και τα χαρακτηριστικά του καρπού από τον οποίο προέρχεται.
            Από οργανοληπτική άποψη, αυτά τα ελαιόλαδα παρουσιάζουν φρουτώδες πράσινης ελιάς, άλλων ώριμων καρπών, αμύγδαλου, μπανάνας και νωπού χόρτου, μέτριας έως υψηλής έντασης. Επιπλέον, τα χαρακτηριστικά πικρότητας και καυστικότητας εμφανίζονται με εντάσεις ελαφρές έως μέτριες, που συνυπάρχουν σε απόλυτη αρμονία με γεύσεις ελαφρώς γλυκές.
            Τα ελαιόλαδα που προστατεύονται με την ονομασία προέλευσης «Antequera» πρέπει οπωσδήποτε να είναι εξαιρετικά παρθένα ελαιόλαδα με τα ακόλουθα χαρακτηριστικά:
            Φυσικοχημικές ιδιότητες:
            
                        Οξύτητα (%)
                     
                     
                        μέγιστο 0,3 
                     
                  
                        Δείκτης υπεροξειδίων (m.e.q. οξυγόνου ανά kg ελαιολάδου)
                     
                     
                        μέγιστο 10
                     
                  
                        K270 (Απορρόφηση στα 270 nm)
                     
                     
                        μέγιστο 0,18 
                     
                  
               
            Οργανοληπτικά χαρακτηριστικά:
            
                        Διάμεσος φρουτώδους
                     
                     
                        τουλάχιστον 4
                     
                  
                        Διάμεσος ελαττώματος
                     
                     
                        0
                     
                  3.3.   Ζωοτροφές (μόνο για προϊόντα ζωικής προέλευσης) και πρώτες ύλες (μόνο για μεταποιημένα προϊόντα)
            
            Εξαιρετικό παρθένο ελαιόλαδο, λαμβανόμενο από τον καρπό του ελαιοδέντρου (Olea europea, L.), της ποικιλίας Hojiblanca και άλλων ελασσόνων ποικιλιών, όπως οι Picual ή Marteño, Arbequina, Picudo, Lechín de Sevilla ή Zorzaleño, Picudo, Gordal de Archidona, Verdial de Vélez Málaga και Verdial de Huévar.
            Η ποικιλία Hojiblanca είναι η επικρατούσα ποικιλία, αφού καταλαμβάνει ποσοστό μεγαλύτερο του 90 % της συνολικής έκτασης των ελαιώνων της περιοχής. Οι υπόλοιπες ποικιλίες θεωρούνται δευτερεύουσες, γιατί είναι λιγότερο διαδεδομένες στην περιοχή. Οι ακόλουθες ποικιλίες θεωρούνται αυτόχθονες, τοπικής προέλευσης: Hojiblanca και Gordal de Archidona.
            3.4.   Ειδικά στάδια της παραγωγής τα οποία πρέπει να εκτελούνται εντός της οριοθετημένης γεωγραφικής περιοχής
            
            Οι ελιές που χρησιμοποιούνται για την παρασκευή του προϊόντος προέρχονται από καταχωρισμένους ελαιώνες που βρίσκονται εντός της περιοχής παραγωγής και από τις επιτρεπόμενες ποικιλίες.
            Το ελαιόλαδο παράγεται σε καταχωρισμένα ελαιοτριβεία που βρίσκονται εντός της περιοχής παραγωγής και πληρούν τις προβλεπόμενες προϋποθέσεις.
            Οι φάσεις της παραγωγής είναι οι εξής: καθαρισμός, έκπλυση, ζύγιση των ελιών· μάλαξη της ελαιόμαζας· διαχωρισμός της στερεάς από την υγρή φάση με συνεχή Φυγοκέντρηση· διαχωρισμός των υγρών φάσεων με συνεχή Φυγοκέντρηση· μετάγγιση και αποθήκευση.
            3.5.   Ειδικοί κανόνες σχετικά με τον τεμαχισμό, το τρίψιμο, τη συσκευασία κ.λπ. του προϊόντος στο οποίο αναφέρεται η ονομασία
            
            Για τη συσκευασία χρησιμοποιούνται δοχεία από βαθύχρωμο γυαλί, βαθύχρωμο πλαστικό, μέταλλο επενδεδυμένο με υλικό κατάλληλο για χρήση στα τρόφιμα ή κεραμικό κατάλληλο για χρήση στα τρόφιμα σύμφωνα με την ισχύουσα νομοθεσία, δεδομένου ότι τα εν λόγω υλικά διατηρούν επί μακρύτερο χρονικό διάστημα τις φυσικοχημικές και οργανοληπτικές ιδιότητες του ελαιολάδου και δεν μεταβάλλουν την ποιότητα του περιεχομένου καθώς περιορίζουν την επίδραση του φωτός, το οποίο δρα ως επιταχυντής των διαδικασιών οξείδωσης του ελαιολάδου.
            3.6.   Ειδικοί κανόνες σχετικά με την επισήμανση του προϊόντος στο οποίο αναφέρεται η καταχωρισμένη ονομασία
            
            Οι εμπορικές ετικέτες, διαφορετικές για κάθε καταχωρισμένη επιχείρηση, υπόκεινται στην εποπτεία του ρυθμιστικού συμβουλίου όσον αφορά τη χρήση του λογότυπου της ονομασίας. Στις ετικέτες πρέπει να εμφαίνονται υποχρεωτικά η ένδειξη «Denominación de Origen Protegida Antequera» ή το σύμβολο της ονομασίας προέλευσης, καθώς και το σύμβολο της Ένωσης.
            Κάθε τύπος συσκευασίας εντός της οποίας πωλείται το ελαιόλαδο στον καταναλωτή πρέπει να φέρει εκτυπωμένη σφραγίδα εγγύησης, ετικέτα ή συμπληρωματική ετικέτα, που είναι αριθμημένη και έχει χορηγηθεί από το Ρυθμιστικό Συμβούλιο ή υπόκειται στην εποπτεία του όσον αφορά τη χρήση του λογότυπου της ονομασίας. Αυτές οι συμπληρωματικές ετικέτες τοποθετούνται αποκλειστικά εντός της καταχωρισμένης επιχείρησης συσκευασίας, με τρόπο ώστε να είναι αδύνατη η επαναχρησιμοποίησή τους.
            4.   Συνοπτική οριοθέτηση της γεωγραφικής περιοχής
            
            Η περιοχή παραγωγής περιλαμβάνει την επικράτεια των ακόλουθων δήμων της επαρχίας της Μάλαγας: Alameda, Almargen, Antequera, Archidona, Campillos, Cañete La Real, Cuevas Bajas, Cuevas de San Marcos, Fuente de Piedra, Humilladero, Mollina, Sierra de Yeguas, Teba, Villanueva de Algaidas, Villanueva del Rosario, Villanueva del Trabuco και Villanueva de Tapia, καθώς και εντός της επαρχίας της Κόρδοβας, τον δήμο Palenciana.
            5.   Δεσμός με τη γεωγραφική περιοχή
            
            
               Ιδιαιτερότητα της γεωγραφικής περιοχής
            
            Η περιοχή παραγωγής βρίσκεται στη φυσική περιοχή του βυθίσματος της Antequera, στο δυτικό άκρο των ενδοβετικών βυθισμάτων της Ανδαλουσίας. Οριοθετείται από τις επαρχίες Κόρδοβα και Σεβίλλη στα βόρεια, από τις επαρχίες Σεβίλλη και Cadix στα δυτικά, και από την επαρχία Γρανάδα στα ανατολικά. Το νότιο όριο σχηματίζει ένα σύνολο υποβετικών ορέων που διαχωρίζουν την περιοχή από τα όρη Montes de Malaga, από τα Hoyas της κοιλάδας του Guadalhorce και το διοικητικό διαμέρισμα Serranía de Ronda, όλα περιοχές της επαρχίας της Μάλαγας.
            Η περιοχή παραγωγής παρουσιάζει ιδιαίτερα γεωμορφολογικά και κλιματικά χαρακτηριστικά. Περιλαμβάνει μια ζώνη χαμηλού υψομέτρου ήπιου ανάγλυφου (400-600 μέτρων), η οποία περιβάλλεται από μια σειρά ορεινών συστημάτων που βρίσκονται στα βόρεια (Sierras Subbéticas) και στα νότια (Sistema Penibético), τα οποία της εξασφαλίζουν ιδιαίτερες μικροκλιματικές και εδαφολογικές συνθήκες για την ελαιοκαλλιέργεια.
            Οι ελαιώνες βρίσκονται σε πλαγιές υψομέτρου μεταξύ 450 και 600 μέτρων, σε εδάφη μέσου βάθους και πολύ αργιλώδη (20-70 % ανθρακικών αλάτων). Εξάλλου, λόγω της ενδορροϊκής φύσης του βυθίσματος της Antequera, που δημιούργησε διάφορα επίπεδα ποτάμιων αναβαθμίδων, το έδαφος παρουσιάζει μεγάλη ποσότητα αποθέσεων του Τριτογενούς, μεταξύ των οποίων ερυθρές αργίλους της Μειοπλειοκαίνου, οι οποίες προσφέρουν στην ελιά υψηλά επίπεδα καλίου και υψηλό βαθμό συγκράτησης υγρασίας, βελτιώνοντας με τον τρόπο αυτό τις συνθήκες βλάστησης της ελιάς, αφού άνω του 90 % της έκτασης που διατίθεται για αυτήν την καλλιέργεια δεν αρδεύεται. Η περιοχή Antequera έχει ήπιο-θερμό μεσογειακό κλίμα, με ελαφρά στοιχεία ηπειρωτικού λόγω της θέσης της στα ενδοβετικά βυθίσματα της Ανδαλουσίας, που έχει ως αποτέλεσμα μεγάλες θερμοκρασιακές διαφορές μεταξύ χειμερινής και θερινής περιόδου, όπως και μεταξύ ημέρας και νύχτας. Οι μέσες θερμοκρασίες του ψυχρότερου μήνα (Ιανουάριος ή Δεκέμβριος) κυμαίνονται μεταξύ 6 C και 9 °C. Οι θερμότεροι μήνες είναι ο Ιούλιος και ο Αύγουστος, με μέσες θερμοκρασίες 22 °C έως 27 °C.
            
               Ιδιοτυπία του προϊόντος
            
            Το εξαιρετικό παρθένο ελαιόλαδο με την ΠΟΠ «Antequera» χαρακτηρίζεται, από οργανοληπτική άποψη, από τη μέτρια έως υψηλή ένταση του φρουτώδους πράσινων ελιών, με μέση τιμή τουλάχιστον 4, που συνοδεύεται από φάσμα θετικών χαρακτηριστικών άλλων ώριμων καρπών, αμύγδαλου, μπανάνας και νωπού χόρτου. Τα εν λόγω ελαιόλαδα παρουσιάζουν ελαφρές έως μέσες εντάσεις πικρότητας και καυστικότητας που συνυπάρχουν σε πλήρη αρμονία με ελαφρώς γλυκές γεύσεις. Όσον αφορά τα φυσικοχημικά χαρακτηριστικά του, το προϊόν διακρίνεται από χαμηλή οξύτητα (μικρότερη του 0,3 %), χαμηλή περιεκτικότητα σε υπεροξείδια (μικρότερη του 10), και χαμηλή απορρόφηση στο υπεριώδες (K270) (μικρότερη από 0,18).
            Το προϊόν παρουσιάζει πολύ ισορροπημένη σύσταση σε λιπαρά οξέα: υψηλά επίπεδα ελαϊκού οξέος (78 έως 81 %), μεσαία επίπεδα λινελαϊκού οξέος (5 έως 8 %), υψηλή αναλογία μεταξύ μονοακόρεστων και κορεσμένων λιπαρών οξέων (11 έως 15) καθώς και μέτρια αναλογία μεταξύ ελαϊκού και λινελαϊκού οξέος (15 έως 12), γεγονός που προσδίδει στα ελαιόλαδα αυτά ελαφριά γεύση.
            Πρόκειται για ελαιόλαδα μέτριας σταθερότητας χάρη στην υψηλή τους περιεκτικότητα σε τοκοφερόλες. Για το λόγο αυτό, τα ελαιόλαδα της Antequera είναι πλούσια σε βιταμίνη E.
            Πρέπει επίσης να σημειωθεί ότι το μη σαπωνοποιήσιμο κλάσμα των ελαιολάδων της Antequera περιέχει μεθυλοστερόλες σε υψηλά επίπεδα, που υπερβαίνουν τα 30 mg/100 g ελαιολάδου.
            
               Αιτιώδης σχέση μεταξύ της γεωγραφικής περιοχής και των χαρακτηριστικών του προϊόντος
            
            Η ανοχή της αυτόχθονης ποικιλίας Hojiblanca στα αργιλώδη εδάφη της φυσικής περιοχής του βυθίσματος της Antequera, η οποία οφείλεται στην ανάγκη του δέντρου να εξαγάγει το ασβέστιο από το έδαφος και στο μεσογειακό κλίμα με ηπειρωτικά στοιχεία, με ψυχρούς και ξηρούς χειμώνες, επέτρεψε στις ελιές της αυτόχθονης ποικιλίας Hojiblanca, οι οποίες συλλέγονται από ελαιώνες της περιοχής τους μήνες κατά τους οποίους οι θερμοκρασίες είναι ελάχιστα υψηλές, να παράγουν ελαιόλαδα που παρουσιάζουν, από οργανοληπτική άποψη, φρουτώδες πράσινης ελιάς, με μέση τιμή τουλάχιστον 4, θετικά χαρακτηριστικά ώριμων καρπών, αμύγδαλου, μπανάνας και νωπού χόρτου, καθώς και χαρακτηριστικά πικρότητας και καυστικότητας χαμηλής έως μέσης έντασης και, από φυσικοχημική άποψη, χαμηλή οξύτητα (μικρότερη από 0,3), δείκτη υπεροξειδίων μικρότερο του 10 και απορρόφηση στο υπεριώδες μικρότερη του 0,18.
            Εξάλλου, οι χαμηλές θερμοκρασίες που καταγράφονται κατά τη χειμερινή περίοδο, χαρακτηριστικές της γεωγραφικής περιοχής, καθυστερούν την περίοδο ωρίμασης της αυτόχθονης ποικιλίας Hojiblanca, γεγονός που επιφέρει τροποποίηση της σύστασης των ελαιολάδων σε οξέα, καθώς αυξάνονται τα επίπεδα ελαϊκού οξέος (μεταξύ 78 και 81 %) εις βάρος των κορεσμένων και ακόρεστων λιπαρών οξέων.
            
               Παραπομπή στη δημοσίευση των προδιαγραφών
            
            (άρθρο 6 παράγραφος 1 δεύτερο εδάφιο του παρόντος κανονισμού)
            Το πλήρες κείμενο των προδιαγραφών της ονομασίας μπορεί να αναζητηθεί στο διαδίκτυο, στην ακόλουθη διεύθυνση:
            http://www.juntadeandalucia.es/export/drupaljda/Pliego_Antequera_modificado.pdf
            ή
            http://www.juntadeandalucia.es/organismos/agriculturapescaydesarrollorural/areas/industrias-agroalimentarias/calidad-promocion/paginas/denominaciones-calidad-aceite-oliva.html, όπου κάτω από την ονομασία ποιότητας υπάρχει σύνδεσμος που παραπέμπει στις προδιαγραφές.
            ή
            στη σελίδα υποδοχής του ιστότοπου της αρχής Consejería de Agricultura, PESCA y Desarrollo Rural (http://www.juntadeandalucia.es/organismos/agriculturapescaydesarrollorural.html), μέσω της εξής οδού πρόσβασης: «Áreas de actividad»/«Industrias Agroalimentarias»/«Calidad y Promoción»/«Denominaciones de Calidad»/«Aceite de oliva virgen extra», όπου κάτω από την ονομασία ποιότητας υπάρχει σύνδεσμος που παραπέμπει στις προδιαγραφές.